
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 18.10.2026, ora 08.00 – 19.10.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 19.10.2026, ora 08.00

RÂURI: 
Debitele au fost în creștere ușoară, ca urmare a precipitațiilor căzute în interval și propagării, pe râurile din bazinul hidrografic al Siretului, bazinul superior al Oltului, cursul superior al Prutului și pe afluenții acestuia.

Pe cursul mijlociu și inferior al Prutului, debitele au fost în scădere ușoară și relativ staționare pe celelalte râuri din țară.

Debitele se situează în general sub mediile multianuale lunare, cu valori cuprinse între 30–90% din acestea, mai mari (în jurul și peste mediile lunare) pe râurile din bazinul hidrografic al Moldovei, cursul superior și mijlociu al Sucevei și mai mici (sub 30 %) pe râurile din bazinele: Iza, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Bârlad, Prut, cursul superior al Vedei, râurile din Dobrogea, unii afluenți din bazinul mijlociu și inferior al Oltului și unii afluenți ai Argeșului.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi, în general, staționare, exceptând râurile din bazinul hidrografic al Siretului, Prutului (exceptând cursul mijlociu și inferior al acestuia), bazinele superioare ale Oltului și Ialomiței, unde vor fi în creștere ca urmare a precipitațiilor prognozate și propagării.

Pe cursul mijlociu și inferior al Prutului debitele vor fi în ușoară scădere.

Sunt posibile creșteri izolate de niveluri și debite pe unele râuri mici din zonele de deal și munte, cu precădere din jumătatea estică a țării, ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE:
Debitul la intrarea în țară (secțiunea Baziaș) în intervalul 18 – 19.10.2026 a fost staționar, având valoarea de 1250 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost în creștere pe sectorul Gruia – Corabia, staționare pe sectorul Tr. Măgurele – Oltenița și la Tulcea și în scădere pe sectorul Călărași – Isaccea.

Debitul la intrarea în țară (secțiunea Baziaș) va fi în creștere ușoară (1300 m3/s).

În aval de Porțile de Fier debitele vor fi în creștere pe sectorul Gruia – Călărași și relativ staționare pe sectorul Cernavodă – Tulcea.

2. Situaţia meteorologică în intervalul 18.10.2026, ora 08.00 – 19.10.2026, ora 08.00

A.N.M. a emis o INFORMARE Meteorologică / ATENŢIONARE Meteorologică, cod galben: 

INFORMARE Meteorologică - valabilă în intervalul 18.10.2026, ora 10.00 – 20.10.2026, ora 02.00, vizând intensificări ale vântului, ploi moderate cantitativ, predominant ninsori la altitudini de peste 2000 m, conform căreia: Temporar vor fi intensificări ale vântului în Moldova și Dobrogea, cu viteze în general de 45...60 km/h, local și în sudul Banatului și vestul Olteniei (viteze de 40...45 km/h), iar la munte, în special în zona înaltă a Munților Banatului și a Carpaților Meridionali și de Curbură vor fi rafale de 70...90 km/h.

Va ploua în Moldova, Dobrogea, jumătatea de est a Munteniei și Transilvaniei și se vor acumula cantități de apă de 10...20 l/mp și izolat de peste 30...35 l/mp.

La altitudini mari, în general de peste 2000 m, vor fi precipitații predominant sub formă de ninsoare și cu precădere în estul Carpaților Meridionali (masivele Bucegi și Făgăraș), pe tot intervalul se va depune strat de zăpadă în general de 10...20 cm.
ATENŢIONARE Meteorologică, cod galben - valabilă în intervalul 18.10.2026, ora 21.00 – 19.10.2026, ora 21.00, vizând intensificări ale vântului, conform căreia: În intervalul menționat, în Moldova și local în Dobrogea vântul va avea intensificări cu viteze de 50...70 km/h.
Aceaste mesaje meteorologice au fost transmise de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă: 

· - toate PREFECTURILE JUDEŢELOR ŢĂRII – INFORMARE Meteorologică
· - BACĂU, BOTOŞANI, CONSTANŢA, GALAŢI, IAŞI, NEAMŢ, SUCEAVA, TULCEA, VASLUI şi VRANCEA – ATENŢIONARE Meteorologică, cod Galben
În ţară, vremea s-a încălzit în vestul, sudul și estul țării, iar în celelalte zone valorile termice au fost comparabile cu ziua precedentă. Cerul a avut înnorări persistente în regiunile estice, sud-estice și în centrul teritoriului și în rest au fost temporare. A plouat în Moldova, cea mai mare parte a Dobrogei, local în Transilvania, Muntenia și pe spații mici în Crișana, Maramureș și Oltenia. La munte, la altitudini de peste 2000 m, au fost precipitații sub formă de lapoviță și ninsoare, iar în Munții Bucegi s-a depus strat de zăpadă de 8 cm. Cantitățile de apă au fost de 2...6 l/mp și izolat în Moldova, Dobrogea și la munte de peste 10...20 l/mp. Vântul a suflat slab și moderat, cu intensificări temporare în Moldova, local în Dobrogea și în vestul Olteniei cu viteze de 45...65 km/h, iar în zona montană înaltă rafalele au depășit 70...90 km/h. Este strat de zăpadă la altitudini mari la munte și la ora 03.00 măsura î-n platforma stațiilor meteorologice- până la 50 cm la Vf. Omu. Temperaturile maxime s-au încadrat între 9 grade la Întorsura Buzăului și Bârnova și 22 de grade la Drobeta-Turnu Severin, Calafat, Băilești și Apa-Neagră, iar la ora 6.00 se înregistrau valori termice cuprinse între 4 grade la Vărădia de Mureș și Bozovici și 16 grade la Drobeta-Turnu Severin. Pe alocuri a fost ceață, îndeosebi pe văi și în depresiuni.
Observație: au fost emise 11 mesaje pentru fenomene meteorologice periculoase imediate: 1 avertizare cod portocaliu  și 10 atenționări cod galben .
La Bucureşti, vremea s-a încălzit semnificativ și a devenit normală termic pentru această dată. Cerul a avut înnorări temporare și pe parcursul nopții a plouat slab. Vântul a suflat slab până la moderat. Temperatura maximă a fost de 19 grade, iar la ora 6.00 se înregistrau 12 grade.
3. Prognoza meteorologică în intervalul 19.10.2026, ora 08.00 – 20.10.2026, ora 08.00

În ţară, în nordul, centrul, estul și sud-estul țării vremea va fi predominant închisă și valorile termice se vor situa sub cele specifice datei. Temporar va ploua în Moldova, Dobrogea, local în Muntenia, Transilvania și în Maramureș.

Cantitățile de apă vor fi de 2...10 l/mp și izolat de peste 15...20 l/mp. La altitudini mari, în general de peste 2000 m, vor fi precipitații predominant sub formă de ninsoare și cu precădere în estul Carpaților Meridionali (masivele Bucegi și Făgăraș) se va mai depune strat de zăpadă de 2...5 cm. În restul teritoriului valorile termice vor fi apropiate de cele normale perioadei, vor fi înnorări temporare și doar pe spații mici va ploua slab. Vântul va sufla slab și moderat, cu intensificări temporare în Moldova și Dobrogea (rafale de 50...70 km/h), local în sudul Banatului, vestul Olteniei și nord-estul Munteniei (viteze de 40...45 km/h), iar la munte, în special în zona înaltă a Munților Banatului și a Carpaților Meridionali și de Curbură rafalele vor atinge 70...90 km/h. Temperaturile maxime se vor încadra între 9 și 22 de grade, cu cele mai mari valori în Oltenia și sud-vestul Munteniei, iar cele minime vor fi cuprinse între 3 și 12 grade. Pe arii restrânse va fi ceață.
La Bucureşti, valorile termice se vor situa în jurul celor specifice datei, cu o maximă de 19...20 de grade și minima de 9...11 grade. Cerul va avea înnorări și trecător va ploua slab (cantitate de apă de 2...5 l/mp). Vântul va sufla slab și moderat.
II.
CALITATEA APELOR
2.1. Pe fluviul Dunărea

Nu au fost semnalate evenimente deosebite.

2.2. Pe râurile interioare

A.B.A. Crișuri informează la data de 18.10.2026, în jurul orei 14.30, de o posibilă poluare pe Valea Nimăiești, în localitatea Beiuș, județul Bihor. Dintr-un canal pluvial, aparținând Companiei de Apă Oradea, punct de lucru Beiuș, de lângă podul din centru se scurge apă leșioasă de culoare albă-gălbuie. 
Echipa de intervenție a fost trimisă în teren. În funcție rezultate vom reveni cu detalii dacă e cazul.
2.3. Pe Marea Neagră
Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).
3.2. În domeniul solului şi vegetaţiei

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE ȘI DIGITALIZARE
Bd. Libertăţii, nr.12, Sector 5, Bucureşti
 Tel.: +4 021 408 9605

 e-mail: comunicare@mmediu.ro 
 website: www.mmediu.ro 

Bd. Libertăţii, nr.12, Sector 5, Bucureşti
 Tel.: +4 021 408 9605

 e-mail: comunicare@mmediu.ro 
 website: www.mmediu.ro 


